钦定古今图书集成/明伦汇编/官常典/第567卷 > 李师中
## 钦定古今图书集成/明伦汇编/官常典/第567卷 > 李师中

按《宋史》本传：“师中，字诚之，楚丘人。年十五，上封事言
时政。父纬为泾原都监，夏人十馀万犯镇戎，纬帅兵
出战，而帅司所遣别将郭志高逗遛不进，诸将以众
寡不敌，不敢复出，纬坐责降。师中诣宰相辩父无罪，
时吕夷简为相，诘问不屈，夷简怒，以为非布衣所宜
言，对曰：‘师中所言，父事也’。由是知名。举进士。鄜延庞”
籍辟知洛川县。民有罪妨其农时者必遣归，令农隙
自诣吏，令当下者榜于民，或召父老谕之，租税皆先
期而集。民负官茶直十万缗，追系甚众，师中为脱桎
梏，语之曰：“公钱无不偿之理，宽与汝期可乎？”皆感泣听命。乃令乡置一匮，籍其名，许日输所负，一钱以上，
辄投之书簿而去。比终岁，逋者尽足。官移诸郡粟于
边，已而反之，盛冬大雪，劳且费，至贱售予兼并家。师
中令过县愿输者听。躬坐庾门，执契以须，数日得万
斛，使下其法于他县。尝出乡亭，见戎人杂耕，皆兵兴
时入中国，人藉其力，往往结为婚姻，久而不归。师中
言“若辈不可杂处”，言之经略使并索旁郡者，徙诸绝
塞。庞籍为枢密副使，荐其才。召对，转太子中允、知敷
政县，权主管经略司文字。夏人以岁赐缓移边，曰：“愿
勿逾岁暮。”诏吏报许，师中更牒曰：“如故事。”枢密院劾
为擅改制书，师中曰：“所改者郡牒耳，非制也。”朝廷是
之，薄其过。提点广西刑狱。桂州灵渠故通漕，岁久石
窒舟滞，师中即焚石，凿而通之。邕管有马军五百，马
不食，夏多死。师中谓地皆险阻，无所事骑，奏罢之。士
人补摄官，铨授无法，权在吏，悉记其名，使待除于家。
初，邕州萧注、宜州张师正谋启边衅，注欲以所管蛮
峒酋豪往讨交阯，云不用朝廷兵食。诏下经略使萧
固、转运使宋咸二人为注所饵，合词称便。而师中至，
诏以注奏付之。师中邀注来，难之曰：“君以酋豪伐交
阯，能保必胜乎？”曰：“不能。”师中曰：“既不能保必胜，脱有
败衄，奈何？”注知不可，遂罢议。会蛮猺申绍泰入追亡
者害巡检宋士尧，注又张皇为骇，奏仁宗为之旰食。
师中言无足忧，因劾注邀功生事，掊敛失众心，卒致
将率败覆，按法当斩，于是注责泰州安置，并按固、咸，
皆坐贬，师中摄帅事。交阯耀兵于边，声言将入寇。师
中方宴客，饮酒自若，草《六榜》揭境上，披以其情，得不
敢动，即日贡方物。绍泰惧，委巢穴遁去。侬知高子宗
旦保火峒，众无所属，前将规讨以幸赏，遂固守。师中
檄谕祸福，立率其族以地降。边人化其德，多画像立
祠，以事称为“桂州李大夫”，不敢名。还知济、兖二州。济
水堙塞久，师中访故道，自兖城西南启凿之，功未半
而去。迁直史馆、知凤翔府。种谔取绥州，师中言：“西夏
方入贡，叛状未明，恐彼得以借口，徒启其衅端也。”鄜
延路觇知西夏驻兵绥、银州，檄诸路当牵制，师中疏
论牵制之害。时诸将皆请行，师中曰：“不出兵，罪独在
帅，非诸将忧也。”既而此举卒罢。熙宁初，拜天章阁待
制、河东都转运使。西人入寇，以师中知秦州，诏赐以
《班超传》，师中亦以持重总大体自处。前此多屯重兵
于境，寇至则战，婴其锐锋，而内无以遏其入。师中简
善守者列塞上，而使善战者中居，令诸城曰：“即寇至，
坚壁固守，须其去，出战士尾袭之。”约束既熟，常以取
胜。王韶筑渭、泾上下两城，屯兵以胁武胜军，抚纳洮、
河诸部。下师中议，遂言：“今修筑必广发兵，大张声势，
及令蕃部纳土，招弓箭手，恐西蕃及洮河、武胜军部
族生疑。今不若先招抚青唐、武胜及洮、河诸族，则西
蕃族必乞修城砦，因其所欲，量发兵筑城堡，以示断
绝夏人钞略之患，部人必归心。”唐于西域，每得地则
建为州，其后皆“陷失，以清水为界。大抵根本之计未
实，腹心之患未除，而勤远略、贪土地者，未有不如此
者。”诏师中罢师事。韶又请置市易，募人耕缘边旷土，
师中奏阻其谋。王安石方主韶，坐以奏报反复罪，削
职、知舒州。徙洪登、齐，复待制、知瀛州。又乞召司马光、
苏轼等置左右，师中言时政得失，又自称荐曰：“天生
微臣，盖为圣世有臣如此，陛下其舍诸！”吕惠卿扬其
语，以为罔上，遂贬和州团练副使安置，还右司郎中，
卒，年六十六。师中始事州县，邸状报包拯参知政事，
或云：“朝廷自此多事矣。”师中曰：“包公何能为！今鄞县
王安石者，眼多白，甚似王敦，他日乱天下，必斯人也。”
后二十年，言乃信。其志尚甚高，每进见，多陈天人之
际、君臣大节，请以“进贤退不肖。”为《宰相考课法》，在官
不贵威罚，务以信服人，至明而恕。去之日，民拥道遮
泣，马不得行。杜衍、范仲淹、富弼皆荐其有王佐才，然
好为大言，以故不容于时而屡黜，气未尝少衰。